Med kun fire kampe for AaBs Superliga-hold har det været for svært for Anders Bærtelsen, der har været i klubben, siden han var U12-spiller, at tilkæmpe sig en plads på førsteholdet. Det tager han og klubben nu konsekvensen af, og han skifter omgående til Vendsyssel FF. - Vi har med Anders udviklet endnu et godt talent, men må også erkende, at vejen til at slå igennem på Superliga-niveau for ham indtil videre har været svær. Derfor er vi i fællesskab blevet enige om, at den bedste løsning for Anders vil være at prøve sig af i en ny klub, hvor han kan få mere spilletid og fortsætte sin udvikling, hvilket han helt sikkert kan hos Vendsyssel FF, siger sportschef Inge Andre Olsen. 20-årige Anders Bærtelsen, der er noteret for 30 ungdomslandskampe og to mål for Danmark, tilføjer: - Jeg var afklaret med, at jeg skulle finde en ny klub for at få mere spilletid og fortsætte min udvikling, så begge parter var enige om, at der skulle findes en god løsning, hvilket jeg føler, vi har fået. Jeg ønsker alle i og omkring AaB alt det bedste fremover og takker alle, der har hjulpet og støttet mig i min tid i klubben. Anders Bærtelsen opnåede fire officielle kampe for Hele Nordjyllands Hold.

Referat:
Anders Bærtelsen skifter omgående til Vendsyssel FF.